НАРЕДБА

за символите и отличията

на Община Гулянци

ГЛАВА ПЪРВА

ОБЩИ ПОЛОЖЕНИЯ

Чл.1. Настоящата наредба урежда вида, съдържанието, начина на използване, реда на избор и връчване на символите, званията и наградите на Община Гулянци в тържествени случаи и по специални поводи.

Чл.2. /1/ Символите, званията и наградите, обект на Наредбата са в йерархична последователност и взаимообвързаност.

/2/ Символи на Община Гулянци са:

1.Знаме на Община Гулянци

2.Герб на град Гулянци

3.Печат на град Гулянци

4.Ключ на град Гулянци

5.Химн на град Гулянци

/3/ Звание "Почетен гражданин на град Гулянци"

/4/ Награди на Община Гулянци са:

1.Грамоти на Община Гулянци

2.Почетен знак на град Гулянци

Чл.3. Удостояването на граждани по чл.2, ал./3/ става с решение на Общинския съвет, прието с мнозинство повече от половината от общия брой общински съветници.

ГЛАВА ВТОРА
СИМВОЛИ, ЗВАНИЯ, НАГРАДИ НА ОБЩИНА ГУЛЯНЦИ

Раздел първи

Символи

Знаме на Община Гулянци

Чл.4. Знамето на Община Гулянци е официален общински символ.

Чл.5. Знамето на Община Гулянци се изработва от плат в бял цвят с правоъгълна форма, в левият край, вертикално е разположена трикольорна лента, в централно ляво е изобразен гербът на град Гулянци, а в центъра надпис „ОБЩИНА ГУЛЯНЦИ”, в червен цвят. Знамето може да се изработва в различни размери в зависимост от мястото на поставяне или условията при носенето му.

Чл. 6. Знамето е постоянно издигнато на сградата на Община Гулянци и на пилоните на площад „Свобода” в град Гулянци.

Чл. 7. (1) Знамето се издига временно: на сградите, където се провеждат сесии на Общинския съвет; по време на официалните празници на града, международни конференции или съвещания, общонационални и международни спортни и други състезания; мероприятия, провеждани на територията на града.

(2)При вариант - знаме на Република България, знаме на Европейския съюз и знаме на Общината - гледано насреща централно се издига знамето на Република България, в ляво е знамето на ЕС, в дясно -  знамето на Община Гулянци.

(3)При вариант - знаме на Република България, знаме на Общината, знаме на Европейския съюз, знаме на НАТО - от двете страни на знамената на Общината, на Европейския съюз и на НАТО трябва да се поставят български знамена, гледано към тях.

(4) При издигане на общинското знаме заедно със знамето на побратимен град от друга държава, почетно място се дава на общинското знаме, което се поставя от лявата страна, гледано към тях.

(5) При издигане знамената на няколко побратимени града, знамето на Община Гулянци се поставя в средата, ако броят на останалите знамена е четен. В началото и в края на реда, ако броят на останалите знамена е нечетен. Знамената на чужди градове се подреждат на еднаква височина, по азбучен ред съобразно българската азбука.

Чл. 8. При посещение на официални делегации на чужда държава в Община Гулянци, почетно място се дава на българското знаме, което се поставя от лявата страна, гледано към тях.

Чл. 9. (1) При движение знамето на Община Гулянци се носи на лявото рамо и се държи с лявата ръка, опъната по дръжката.

(2) При преминаване в тържествен марш знамето се носи отпред с изправена дръжка, която се придържа отдолу с лявата ръка на височина под пояса. По средата се придържа с дясната ръка, която е на височината на рамото.

Чл.10. Знамената се поддържат в изряден естетичен вид и се подменят съгласно изискванията.

Чл.11. (1) Редът за изобразяване на знамето на Община Гулянци или начина за възпроизвеждането му се определят от Общинския съвет.

(2)Знамето на Община Гулянци в качеството му на общински символ може да се изобразява и възпроизвежда без ограничения, при условие, че са спазени изискванията на Решението на Общинския съвет.

(3)Недопустимо е използване на знамето на Община Гулянци за фирмена реклама или по начин, който уронва достойнството на Общината.

(4) Секретарят на Общината организира изработването, съхранението и предоставянето на стандартен образец за цвета на знамето на Община Гулянци.

Чл. 12. (1) При изобразяване на знамето самостоятелно или като част от художествена композиция, както и при изобразяване на елементи от него, е необходимо да се спазват изискванията за наситеност на основния цвят.

(2) Възпроизвеждане на изображението на знамето на Община Гулянци се осъществява при спазване изискванията на ал. 1.

Герб на град Гулянци

Чл.13. Гербът на град Гулянци изразява неговата идентичност и връзката на традиции, минало и настояще.

Чл.14. Гербът на град Гулянци представлява щит, който е художествено изображение на фактите, символизиращи характера на развитието му: селско стопанство, машиностроене, познание и река Дунав на червен фон с надпис : „ГУЛЯНЦИ”.

Чл. 15. (1) За герба се изработва пластичен еталон в единична бройка, в графично и цветово изображение.

(2) Графичното изображение на герба на град Гулянци представлява графичен знак.

(3) Цветното изображение на герба на град Гулянци представлява цветен знак. 
[image: image2.jpg]



(4) Гербът на град Гулянци е централен елемент в знамето и печата на град Гулянци, задължителен елемент от официалната бланка за кореспонденция на Община Гулянци и Общински съвет Гулянци.

Чл.16. Гербът на град Гулянци има следните форми:

/1/ пластична

/2/ графична - черно-бяла

/3/ графична - цветна

Чл.17. Гербът на град Гулянци в пластичен вариант се поставя:
/1/ в заседателните зали на общинската администрация и Общинския съвет;

/2/ на фасадите на сградите на Общината и на Общинския съвет.

Чл.18. Гербът на град Гулянци може да се връчва в три форми:

/1/ Знак с лента в цвета на знамето на Гулянци

/2/ Почетен знак

/3/ Значка 

/4/ Други форми, утвърдени от Кмета на общината

Чл.19. Гербът на град Гулянци под формата на "Знак с лента в цвета на знамето на Гулянци" се връчва на удостоените със званието "Почетен гражданин" на град Гулянци.

Чл.20. /1/ Гербът на град Гулянци под формата на "Почетен знак" и "Значка" се връчва от кмета на Общината за принос в развитието на град Гулянци и Общината.

/2/ "Значка" се връчва на избраните общински съветници при полагане на клетва пред Общинския съвет.

Чл.21. Гербът в графичен вариант/цветно изображение се поставя задължително на:

/1/ Покани за официални събития - чествания, тържества, церемонии, организирани от общинската администрация.

/2/ Официални документи, които се подписват от председателя на Общинския съвет и кмета на Общината.

/3/ Удостоверения за почетно гражданство.

/4/ Бланки - изходяща кореспонденция на Община Гулянци за

държавни институции, международни организации и посолства.

Чл.22. Гербът в графичен вариант- черно-бяло изображение се поставя задължително на бланки на Община Гулянци за изходяща кореспонденция освен случаите посочени в чл.21 ал./4/.

Чл.23. Гербът на град Гулянци се поставя на входно-изходните пътни артерии.

Чл.24. Недопустимо е използването на Герба на град Гулянци в различните му форми за търговски, рекламни, политически, религиозни, етнически и шовинистични цели.

Печат на град Гулянци

Чл.25. Печатът на град Гулянци има кръгла форма и композиция, която включва надпис: "Община Гулянци" (в горната половина), "Плевенска област"( долу) и герба на град Гулянци в средата. Печатът се съхранява от Кмета на Общината.

Чл.26. Печатът на град Гулянци се полага след подписите на председателя на Общинския съвет и/или/ кмета на Общината върху оригинала на:

/1/ Споразумения, договори и други официални документи с важно дългосрочно и представително значение за град Гулянци и Общината.

/2/ Всички пълномощни за представяне на град Гулянци и Общината на международни прояви и участия в отношенията с други държави, организации и сдружения.

/3/ Удостоверенията за присъждане званието "Почетен гражданин" на град Гулянци .

/4/ Препис-извлечения от решения на Общинския съвет за удостояване със званието "Почетен гражданин" на град Гулянци.

/5/ Грамоти, издавани за особени заслуги към град Гулянци и общината.

Чл.27. Печатът на град Гулянци не се поставя върху документи от административно-делови характер и приетите нормативни и поднормативни актове от Общинския съвет.

Символичен ключ на град Гулянци

Чл.28. (1) Символичният ключ на град Гулянци представлява пластично уникално скулптурно произведение от бронз на скулптора Красимир Рангелов, с надпис „Гулянци” и символизира държавността и доверието, размери: широчина- 6 см, дължина- 25 см.

(2) Ключът се поставя в оригинална кутия от естествена кожа. Съхранява се от Кмета на общината. 

(3) Символичният ключ на град Гулянци е в единичен екземпляр. Новоизбрания Кмет получава ключа на града на официална церемония при полагането на клетва при встъпване в длъжност.

(4) Ключът на града в сувенирна форма се връчва от кмета на Общината на видни личности, удостоени със званието „Почитен гражданин” и по други поводи в знак на гостоприемство.

Химн на град Гулянци

Чл.29. (1) Химн на град Гулянци е песента „Мой роден град”. Текст и музика – Людмила Ангелова; аранжимент – Димитър Гетов; оригинално изпълнение – Емилия Валенти, Вяра Панталеева, Цветомир Страхилов, Стефани Борисова.
Текст: Мой роден град

Малко кътче – розова градина

до реки вековни де текат.

Тук със обич райска е скътала

ширна Дунавската равнина.

Името ти дадоха цветята,

а душата – родове безброй!

О,  Гулянци,  ти си на земята

град най-свиден, слънчев град си, мой!

Времена и бурни, и жестоки,

не сломиха гордия ти дух!

Хора, нека дружни сме навеки!

Не делете се един от друг!

О,  Гулянци,  ти си на земята

град най-свиден, слънчев град си, мой!

(2) Химнът на град Гулянци се изпълнява при вдигането на Знамето на Община Гулянци и при други тържествени случаи, свързани със значими събития от историята на Гулянци и Общината.

Раздел втори

Звание "Почетен гражданин на град Гулянци"

Чл.30. Удостояването със звание "Почетен гражданин на град Гулянци" става с решение на Общинския съвет, прието с квалифицирано мнозинство, съгласно чл.3.

Чл. 31. /1/ Предложение за удостояване със званието "Почетен гражданин на град Гулянци" могат да правят:

1.Председателят на Общинския съвет.

2.Кметът на Община Гулянци.

3.Ръководителите на групите общински съветници.

4.Председателите на Постоянните комисии на Общинския съвет и общински съветници.

5. Обществени комисии и творчески съюзи.

Чл.32. За почетни граждани на град Гулянци могат да се предлагат неосъждани български и чуждестранни граждани, които:

/1/ Имат съществен принос в развитието на Община Гулянци и /или/ Република България.

/2/ Са носители на високи държавни и международни отличия.

/3/ Са дейци на науката, културата, образованието, изкуството и спорта с особени заслуги към града.

/4/ Са проявили героизъм и хуманност в екстремни или аварийни ситуации.

/5/ Са дарители, чиито жестове са с непреходна стойност за града и общината.

/6/ Имат особени заслуги от обществена значимост.

Чл.33. Предложението по чл. 37, ал.1 трябва да бъде обосновано, мотивирано и да съдържа всички необходими сведения за лицето.

Чл.34. На носителя на званието "Почетен гражданин на град Гулянци" се връчва:

/1/ Почетен знак с лента в цвета на знамето на Гулянци.

/2/ Значка.

/3/ Удостоверение, подписано от Кмета на Общината и от Председателя на Общинския съвет, подпечатено с официалния печат на град Гулянци.

Чл.35. Връчването на званието "Почетен гражданин на град Гулянци" става на тържествено заседание на Общинския съвет, посветено на Празника на Гулянци – 4- ти септември  или при други поводи с решение на Общинския съвет.

Чл.36. /1/ Носителят на званието "Почетен гражданин на град Гулянци" има право:

1. Да бъде включван в състава на представителни делегации при посещения в страната и чужбина;

2.Да участва на заседания на Общинския съвет с право на съвещателен глас;

3.Да участва в работни срещи, чествания, фестивали и други мероприятия, организирани в град Гулянци и Общината;

/2/ Общинската администрация се задължава:

1. Да отправя покана към почетните граждани за участие във всички официални прояви на територията на Община Гулянци.

2.Да полага грижи за паметните плочи на почетните граждани на град Гулянци.

Чл.37. Решението на Общинския съвет за удостояване със званието "Почетен гражданин на град Гулянци" се връчва на вносителя на предложението и лицето, удостоено с това отличие.

Чл.38. 3ванието "Почетен гражданин на град Гулянци" може да бъде отменено само с решение на Общинския съвет в случаите, когато притежателят му:

/1/ е осъден за престъпление от общ характер.

/2/ с действията си петни авторитета и доброто име на града, общината и държавата.

/3/ изразява с писмена молба желанието за това.

Раздел трети

Награди на Община Гулянци

Чл.39. Награди на Община Гулянци са:

І. Грамоти на Община Гулянци

А. Почетна грамота на Община Гулянци /Приложение №1/

1. Почетната грамота е официален документ, който се издава от Община Гулянци на български и чуждестранни граждани:

а/ дейци на образованието, науката и културата, чиито постижения са съществен принос в издигане духовното развитие на Община Гулянци;
б/ автори на литературни, музикални, художествени и други творби, посветени на град Гулянци;

в/ спортисти и спортни деятели за изключителни заслуги в областта на спорта и физическата култура;

г/ на неправителствени организации, обществени организации и граждани за утвърждаване и развитие на гражданското общество;

д/ за проявен героизъм и себеотрицание за спасяване на човешки живот и предотвратяване на престъпления;

е/ за принос в международното сътрудничество;

ж/ присъжда се при други подходящи поводи.

2. Почетната грамотата представлява луксозен лист с правоъгълна форма, с художествено оформено изображение на герба на град Гулянци.

а/ В грамотата се отбелязват трите имена на притежателя, поводът и заслугите за нейното присъждане.

3.Удостояването с Почетна грамота става с Решение на Общинския съвет.

4.Връчването става при подходящи поводи, съобразно специфичността на проявите.

Б. Дарителска грамота на Община Гулянци /Приложение№2/

1. Дарителската грамота се присъжда на дарители, чиито дарения са с непреходна стойност за града и Общината.

2. Дарителската грамота се придружава с Договор за дарение /Приложение №3/.

ІІ. Почетен знак на град Гулянци

1.Почетният знак на град Гулянци е в три форми:

а/ знак с метално изображение на герба на град Гулянци върху лаврови листа и лента с цвета на знамето на Гулянци;

б/знак с метално изображение на герба на град Гулянци и хоризонтално разположен надпис „Община Гулянци”;

в/ плакет.

2.Почетният знак с лента и значка се връчват на "Почетния гражданин" на град Гулянци 

3.Почетният знак на град Гулянци във форми б/-метално изображение и в/- плакет, може да се връчва и по поводи, свързани с осъществяване на международното сътрудничество на Община Гулянци, юбилейни тържества, чествания и други подходящи случаи.

4.Връчването на почетния знак на град Гулянци се извършва от Кмета на Общината.

Глава ТРЕТА

ОФИЦИАЛЕН ПРАЗНИК НА ГРАД ГУЛЯНЦИ

Чл.40. Официален празник на град Гулянци е 4- септември.

Чл.41. Празникът на град Гулянци се провежда под патронажа на Кмета на Община Гулянци.

Чл.42. Програмата се утвърждава от Кмета на Общината.

Чл.43. Подготовката и провеждането на Празника на град Гулянци се финансират от Бюджета на Община Гулянци.

Чл.44. В Деня на Празника на град Гулянци Общинският съвет провежда тържествена сесия, отслужва се Водосвет, провеждат се културни и спортни мероприятия.
Преходни и заключителни разпоредби

§1./1/ Настоящата Наредба е изготвена и се приема на основание Чл.21, ал.1, т. 21, т. 22, т. 23  и ал. 2 от ЗМСМА.

§2.3а прилагането на тази Наредба кметът на Общината издава заповеди .

§3.Текстовете в Наредбата са съобразени с действащото българско законодателство.

§4.Изменения и допълнения в Наредбата се правят с решение на Общинския съвет.

§5.3а неуредени в настоящата Наредба въпроси Общинският съвет приема отделни решения.

§6. При констатирани нарушения се извършва санкциониране съгласно чл.31 от ЗАНН.

§7.Наредбата е приета на заседание на Общински съвет – Гулянци с Решение № 755/04.09.2014 г. и влиза в сила в 3 дневен срок след публикуването й на официалният сайт на Община Гулянци.

Приложение 1

ПОЧЕТНА  ГРАМОТА

Община Гулянци издава настоящата грамота, съгласно

Решение № /.......година

на Общински съвет - Гулянци,

на ……..................................................................................

…………………………………………………………………...

………………………………………………………………………

присъдена за

………………………………………………………………………………………………………………………..……..

Кмет на община

Гулянци:....………………

Приложение 2

ДАРИТЕЛСКА ГРАМОТА

Община Гулянци издава настоящата дарителска грамота

на …………………………………………………………………………

………………………………………………………………………………………………………………………………………………………………………………………………………………………………………………………

Дарителството винаги е било израз на душевна зрелост и умствено просветление.

Дарява не само и не толкова оня, който има, а който е осъзнал нравствената потребност данаправи добро на другите, да отдаде някое свое притежание за общо ползване — за здраве и добруване.

Вашият дарителски жест ще бъде пример за подражание в общината. Направеното от Вас ще се помни завинаги.

Ръководството на общината цени високо нравствената стойност на жеста Ви и Ви пожелава здраве и успехи.

.......................г. 




Кмет на Община

гр. Гулянци 





Гулянци:........

Приложение З

ДОГОВОР ЗА ДАРЕНИЕ

Днес, ........................... г., се сключи настоящият договор за Дарение между :..................................................................................................,

с адрес:.................................................................................................................

................................................................. данъчен №.....................................

представляван от..................................................................................................

с ЕГН:..................................., наричан по-долу "ДАРИТЕЛ" и

Община Гулянци, представлявана от кмета на общината.........................

I. ПРЕДМЕТ НА ДОГОВОРА

1. Дарителят дарява на Община Гулянци……………………….

…………………………………………………………………………..

за………………………………………………………………………………………………………

………………………………………………………………………………………………………

…………….

2. Община Гулянци приема дарението при посочените в настоящия договор условия.

II. ПРАВА И ЗАДЪЛЖЕНИЯ НА СТРАНИТЕ

1.Дарителят внася посочената в т. 1 сума в Община Гулянци или предмета на дарението на упълномощено материалноотговорно лице.

2.Дарителят има право да бъде информиран за ползването на Дарението по посоченото в т. 1 предназначение.

В случай, че дарението не се използва за целите, посочени от Дарителя, същият има право да иска от Община Гулянци в подходящ срок да подсигури предаването на предмета на дарението, съобразно волята на дарителя..

3. Община Гулянци се задължава да ползва дарението по посоченото в чл. 1 предназначение и при поискване да информира дарителя за целесъобразното му ползване.

4. Дарителят се вписва в книгата за дарения в община Гулянци, под №

Кмет на община

Дарител:...................... 




Гулянци:......
гр. Гулянци, ул. “В. Левски” № 32, тел:6561/2171, е-mail: obshtina_gulianci@mail.bg

